Carcaixent acull una jornada mediambiental de la Diputació de València
26 de Marzo de 2019

Carcaixent

La mobilitat elèctrica, l'eficiència i l'autoconsum energètics seran els aspectes clau que s’abordaran demà a Carcaixent en la tercera jornada mediambiental comarcal que desenvolupa l'àrea de Medi Ambient de la Diputació en col·laboració amb Aselec i Femeval. El diputat de Medi Ambient, Josep Bort, serà l’encarregat d’inaugurar esta nova sessió acompanyat per l'alcalde del municipi, Paco Salom, i altres regidores i regidors.

El programa de la jornada, que tindrà lloc a l’Auditori de les Dominiques a partir de les 11:00 hores, inclourà tres conferències sobre mobilitat elèctrica, gestió energètica i autoconsum, dirigides tant als representants municipals com al personal tècnic dels consistoris de la comarca i altres associacions i col·lectius civils. A més, s'instal·larà una carpa informativa a l'entrada del centre juntament amb alguns vehicles elèctrics de la Diputació.

La trobada que se celebrarà demà a Carcaixent forma part del II Cicle de Jornades Comarcals 'Energia i canvi climàtic: mobilitat elèctrica, eficiència energètica i autoconsum', que desenvolupa l'àrea de Medi Ambient de la Diputació. L'ens provincial, com a coordinador territorial del Pacte dels Ajuntaments pel Clima i per l'Energia de la Comissió Europea, té encomanades les tasques de difusió i promoció dels objectius d'esta iniciativa entre els municipis de la província. Utiel i Albalat dels Sorells ja han sigut seu d’estes jornades; les pròximes se celebraran a la Font de la Figuera (3/4), Potries (10/4) i València (17/4).